CELEX: 32022R1183
Language: sk
Date: 2022-07-08 00:00:00
Title: Vykonávacie nariadenie Komisie (EÚ) 2022/1183 z 8. júla 2022, ktorým sa menia prílohy II a IV k vykonávaciemu nariadeniu (EÚ) 2020/2002, pokiaľ ide o nahlasovanie Únii a podávanie správ Únii o zistení určitých chorôb zo zoznamu (Text s významom pre EHP)

11.7.2022   
               
               
                  SK
               
               
                  Úradný vestník Európskej únie
               
               
                  L 184/6
               
            
         VYKONÁVACIE NARIADENIE KOMISIE (EÚ) 2022/1183
         z 8. júla 2022,
         ktorým sa menia prílohy II a IV k vykonávaciemu nariadeniu (EÚ) 2020/2002, pokiaľ ide o nahlasovanie Únii a podávanie správ Únii o zistení určitých chorôb zo zoznamu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (1), a najmä na jeho článok 23,
         keďže:
         
                     (1)
                  
                  
                     Vo vykonávacom nariadení Komisie (EÚ) 2020/2002 (2) sa stanovujú pravidlá nahlasovania Únii a podávania správ Únii o zistení chorôb zo zoznamu. Konkrétne sa v článku 3 vykonávacieho nariadenia (EÚ) 2020/2002 stanovuje, že nahlasovania Únii majú obsahovať informácie uvedené v prílohe II k uvedenému nariadeniu, zatiaľ čo v článku 5 uvedeného nariadenia sa stanovuje, že regióny pre nahlasovanie a podávanie správ stanovené členskými štátmi v súlade s článkom 21 nariadenia (EÚ) 2016/429 sú uvedené v prílohe IV k uvedenému vykonávaciemu nariadeniu.
                  
               
                     (2)
                  
                  
                     Vykonávacie nariadenie Komisie (EÚ) 2018/1882 (3) zaraďuje choroby zo zoznamu do kategórií chorôb A až E a stanovuje, že pravidlá prevencie a kontroly chorôb zo zoznamu, ktoré sú uvedené v článku 9 ods. 1 nariadenia (EÚ) 2016/429, sa majú uplatňovať na kategórie chorôb zo zoznamu v prípade druhov zo zoznamu a skupín druhov zo zoznamu, ktoré sú uvedené v tabuľke stanovenej v prílohe k uvedenému vykonávaciemu nariadeniu. Zmenami, ktoré sa majú vykonať vo vykonávacom nariadení (EÚ) 2020/2002 týmto nariadením, by sa mali stanoviť ďalšie podrobnosti, pokiaľ ide o pravidlá týkajúce sa chorôb kategórie A, v súvislosti s nahlasovaním ohnísk, pokiaľ ide o miesto výskytu ohniska choroby a dátum čistenia a dezinfekcie; takéto dodatočné požiadavky na nahlasovanie sú odôvodnené v prípade chorôb kategórie A z dôvodu rizika, ktoré predstavujú pre zdravie zvierat v Únii.
                  
               
                     (3)
                  
                  
                     Delegovaným nariadením Komisie (EÚ) 2020/687 (4) sa dopĺňa nariadenie (EÚ) 2016/429, pokiaľ ide o pravidlá kontroly chorôb kategórie A, B a C. Vzhľadom na význam poskytovania podrobnejších informácií o opatreniach na kontrolu chorôb a rámcových informácií týkajúcich sa výskytu ohnísk chorôb kategórie A by sa príloha II k vykonávaciemu nariadeniu (EÚ) 2020/2002 mala zmeniť tak, aby zahŕňala informácie o tom, či sa ohnisko choroby vyskytlo v oblasti, na ktorú sa už vzťahujú obmedzenia po zriadení reštrikčných pásiem, ako sa stanovuje v článkoch 64, 70, 71, 257, 258 alebo 259 nariadenia (EÚ) 2016/429, keďže to má vplyv na riziko, ktoré takéto ohniská predstavujú.
                  
               
                     (4)
                  
                  
                     Opatrenia stanovené v delegovanom nariadení (EÚ) 2020/687 zahŕňajú zriadenie reštrikčných pásiem po výskyte ohniska choroby kategórie A a predbežné čistenie a dezinfekciu. Informácie o takýchto opatreniach by sa v rámci nahlasovania Únii, ktoré sa vyžaduje podľa článku 3 vykonávacieho nariadenia (EÚ) 2020/2002, mali predkladať jasnejšie.
                  
               
                     (5)
                  
                  
                     Príloha IV k vykonávaciemu nariadeniu (EÚ) 2020/2002 neobsahuje záznam týkajúci sa Spojeného kráľovstva, pokiaľ ide o Severné Írsko. Z tohto dôvodu by Spojené kráľovstvo (Severné Írsko) malo byť uvedené v prílohe IV k vykonávaciemu nariadeniu (EÚ) 2020/2002, ak je to relevantné pre Severné Írsko.
                  
               
                     (6)
                  
                  
                     Prílohy II a IV k vykonávaciemu nariadeniu (EÚ) 2020/2002 by sa preto mali zodpovedajúcim spôsobom zmeniť.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Prílohy II a IV k vykonávaciemu nariadeniu (EÚ) 2020/2002 sa menia v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 84, 31.3.2016, s. 1.
         
            (2)  Vykonávacie nariadenie Komisie (EÚ) 2020/2002 zo 7. decembra 2020, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o nahlasovanie chorôb zo zoznamu Únii a podávanie správ Únii o nich, formáty a postupy predkladania programov dohľadu Únie a eradikačných programov a podávania správ o nich, formáty a postupy pre žiadosti o uznanie štatútu bez výskytu choroby a pokiaľ ide o počítačový informačný systém (Ú. v. EÚ L 412, 8.12.2020, s. 1).
         
            (3)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).
         
            (4)  Delegované nariadenie Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu (Ú. v. EÚ L 174, 3.6.2020, s. 64).
      
      
         
            PRÍLOHA
            Prílohy II a IV k vykonávaciemu nariadeniu (EÚ) 2020/2002 sa menia takto:
            
                        1.
                     
                     
                        Príloha II sa mení takto:
                        
                                    a)
                                 
                                 
                                    Bod 8 sa nahrádza takto:
                                    
                                                „8.
                                             
                                             
                                                Región a zemepisná poloha ohniska choroby. V prípade všetkých chorôb kategórie A v zmysle vymedzenia v článku 1 bode 1 vykonávacieho nariadenia (EÚ) 2018/1882 uveďte, či sa ohnisko vyskytlo na mieste, ktoré už podlieha obmedzeniam po zriadení reštrikčných pásiem pre tú istú chorobu kategórie A v súlade s článkami 64, 70, 71, 257, 258 alebo 259 nariadenia (EÚ) 2016/429.“
                                             
                                          
                              
                                    b)
                                 
                                 
                                    Bod 15 sa nahrádza takto:
                                    
                                                „15.
                                             
                                             
                                                Dátum ukončenia predbežného čistenia a dezinfekcie po výskyte ohniska choroby kategórie A u držaných zvierat v zmysle vymedzenia v článku 1 bode 1 vykonávacieho nariadenia (EÚ) 2018/1882.“
                                             
                                          
                              
                  
                        2.
                     
                     
                        V prílohe IV sa tabuľka mení takto:
                        
                                    a)
                                 
                                 
                                    Nadpis sa nahrádza týmto nadpisom so súvisiacou poznámkou pod čiarou:
                                    
                                                „Členský štát (*1)
                                                
                                             
                                             
                                                Regióny pre nahlasovanie a podávanie správ
                                             
                                          
                              
                                    b)
                                 
                                 
                                    Dopĺňa sa táto položka:
                                    
                                                „Spojené kráľovstvo (Severné Írsko)
                                             
                                             
                                                Divízny veterinárny úrad“